## Zakon o izmjenama i dopunama Zakona o posebnom porezu na alkohol

### NN 141/1998 (27.10.1998.), Zakon o izmjenama i dopunama Zakona o posebnom porezu na alkohol

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O POSEBNOM POREZU NA ALKOHOL**

Proglašavam Zakon o izmjenama i dopunama Zakona o posebnom porezu na
alkohol, koji je donio Zastupnički dom Hrvatskoga državnog sabora na sjednici
9. listopada 1998.

Broj: 081-98-1868/1
Zagreb, 16. listopada 1998.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O POSEBNOM POREZU NA ALKOHOL**

Članak 1.

U Zakonu o posebnom porezu na alkohol ("Narodne novine", br. 51/94.)
u članku 1. stavci 2. i 3. brišu se.

Članak 2.

U članku 4. stavku 1. točki 3. ispred riječi: "manjak" dodaje se riječ:
"količinski".

Točka 4. mijenja se i glasi:

"4. proizvodni gubici, osim gubitaka nastalih kaliranjem, kvarenjem,
rastepom i lomom u visini većoj od 1,7% i skladišni i transportni gubici,
osim gubitaka nastalih kaliranjem, kvarenjem, rastepom i lomom u visini
većoj od 0,5%."

Članak 3.

U članku 5. dodaje se stavak 2. koji glasi:

"(2) Ako se alkohol i alkoholna pića uvoze u svoje ime a za tuđi račun,
tada je korisnik uvoza obveznik posebnog poreza na alkohol."

Članak 4.

U članku 9. stavku 1. riječi: "domaći" i "domaća" brišu se, a riječi:
"od 30,00 kuna" zamjenjuju se riječima: "od 40,00 kuna".

Stavak 2. briše se.

Dosadašnji stavak 3. postaje stavak 2.

Članak 5.

U članku 10. stavak 2. mijenja se i glasi:

"(2) Posebni porez ne plaća se na alkohol i alkoholna pića koja se isporučuju
slobodnim zonama i slobodnim carinskim prodavaonicama kao i na isporuke
alkohola i alkoholnih pića iz slobodnih carinskih prodavaonica."

U stavku 5. riječi: "ili u tom roku" zamjenjuju se riječima: "i u tom
roku".

Iza stavka 5. dodaje se stavak 6. koji glasi:

"(6) Porezni obveznici koji plate posebni porez na alkohol na temelju
odredbi iz stavka 5. ovoga članka, imaju pravo na povrat plaćenoga posebnog
poreza ako naknadno naplate izvezeni alkohol ili alkoholna pića."

Članak 6.

U članku 11. točki 2. riječi: "ili isporuke alkohola ili alkoholnih
pića slobodnim carinskim prodavaonicama, specijaliziranim skladištima i
slobodnim zonama" brišu se.

Točka 4. mijenja se i glasi:

"4. u času utvrđivanja proizvodnoga, skladišnog i transportnog gubitka
nastalog kaliranjem, kvarenjem, rastepom i lomom u visini većoj od visine
utvrđene u članku 4. stavku 1. točki 4. ovoga Zakona."

Članak 7.

U članku 12. stavak 2. mijenja se i glasi:

"(2) Pri uvozu alkohola ili alkoholnog pića posebni porez se plaća prilikom
carinjenja, a obračunava ga i naplaćuje ovlaštena carinarnica u skladu
s propisima o postupku obračuna i naplate carine."

Članak 8.

U članku 13. dodaje se stavak 2. koji glasi:

"(2) Proizvode iz članka 3. ovoga Zakona, obveznici posebnog poreza
kao i sve druge pravne i fizičke osobe, ne smiju prodavati na mjestima
koja su određena kao tržnice i mjesta gdje se može prigodno trgovati, odnosno
na otvorenim mjestima na kojima se gotovinski promet ne evidentira preko
naplatnih uređaja ili izdavanja računa u smislu Zakona o porezu na dodanu
vrijednost, osim u okviru pružanja ugostiteljskih usluga i prodaju putem
automata."

Članak 9.

U članku 16. dodaje se stavak 2. koji glasi:

"(2) Ako se u postupku nadzora utvrdi da treba naknadno obračunati posebni
porez na uvezeni alkohol i alkoholna pića, to će učiniti nadležna carinarnica
u skladu s odredbama Carinskog zakona u kojima je propisan postupak naknadnog
obračuna carine i donošenje rješenja o naplati i vraćanju carine koja nije
bila obračunana ili je obračunana u manjoj ili većoj svoti od propisane."

Članak 10.

Iza članka 17. dodaje se članak 17a. koji glasi:

"Članak 17a.

(1) Alkoholna pića koja su u prometu na carinskom području Republike
Hrvatske, moraju biti označena posebnom markicom Ministarstva financija
Republike Hrvatske, koja uz tekst "Republika Hrvatska - Ministarstvo financija"
mora imati količinsku oznaku te slovnu oznaku serije i broj serije.

(2) Alkoholna pića koja se izvoze i koja se prodaju u slobodnim carinskim
prodavaonicama, specijaliziranim skladištima i slobodnim zonama, moraju
biti označena posebnom markicom.

(3) Posebna markica mora biti naljepljena preko čepa na boci tako da
se pri otvaranju ošteti.

(4) Porezni obveznici podnose zahtjev za tiskanje posebnih markica Područnom
uredu Porezne uprave mjesno nadležnom prema svom sjedištu.

(5) Iznimno, odredbe stavka 1., 2., 3. i 4. ovoga članka, ne odnose
se na alkoholna pića koja se stavljaju u promet uz uvjete i na način propisan
u Zakonu o vinu i Pravilniku o vinu.

(6) Ministar financija propisat će oblik i izgled posebnih markica i
rokove za podnošenje zahtjeva za tiskanje markica i za plaćanje troškova
tiskanja markica."

Članak 11.

U članku 25. stavak 1. mijenja se i glasi:

"(1) Uvoz i izvoz alkohola ili alkoholnih pića mogu obavljati pravne
i fizičke osobe uz odobrenje Porezne uprave Središnjeg ureda."

Stavak 3. mijenja se i glasi:

"(3) Porezna uprava može uskratiti izdavanje odobrenja ili oduzeti izdano
odobrenje ako je pravna ili fizička osoba kažnjena po pravomoćnom rješenju
za porezne prekršaje ili je porezni dužnik."

Članak 12.

U članku 27. stavku 1. točka 4. mijenja se i glasi:

"4. ako alkohol ili alkoholna pića stavlja u promet suprotno odredbama
članaka 17. i 17a ovoga Zakona."

Iza stavka 1. dodaje se novi stavak 2. koji glasi:

"(2) Novčanom kaznom od 20.000,00 do 400.000,00 kuna kaznit će se porezni
obveznik ako prodaje alkohol i alkoholna pića na mjestima koja su određena
kao tržnice gdje se može prigodno trgovati, na otvorenim mjestima na kojima
ne postoji obveza evidentiranja gotovinskog prometa ili izdavanje računa.
Istom kaznom kaznit će se za prekršaj i svaka druga pravna i fizička osoba
koja obavlja prodaju na navedenom mjestu (članak 13. stavak 2.)."

U stavku 3. riječi: "stavka 2." zamjenjuju se riječima: "stavka 2. i
3."

Dosadašnji stavci 2., 3. i 4. postaju stavci 3., 4. i 5.

Članak 13.

U članku 29. iza riječi: "te članaka" dodaje se brojka: "17a."

Članak 14.

U članku 31. dodaje se stavak 4. koji glasi:

"(4) Pravne i fizičke osobe koje nisu porezni obveznici u smislu odredaba
članaka 5. ovoga Zakona, a koje stavljaju u promet alkohol i alkoholna
pića iz članka 3. ovoga Zakona, obvezni su do 31. ožujka 1999. obilježiti
posebnim markicama sav alkohol i alkoholna pića, na način propisan u članku
17a. ovoga Zakona."

Članak 15.

Odredbe članka 2. stavka 2. ovoga Zakona primijenit će se i na postupke
koji su u tijeku pred upravnim tijelima.

Članak 16.

Ovlašćuje se Odbor za zakonodavstvo Zastupničkog doma Hrvatskoga državnog
sabora da utvrdi i izda pročišćeni tekst Zakona o posebnom porezu na alkohol.

Članak 17.

Ovaj Zakon stupa na snagu osmog dana od dana objave u "Narodnim novinama",
s tim da se odredba članka 17a. primjenjuje od 1. siječnja 1999.

Klasa: 410-19/94-01/06
Zagreb, 9. listopada 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 141/1998-1732